Document ID: 32013R0073

ΚΑΝΟΝΙΣΜΌΣ (ΕΕ) αριθ. 73/2013 ΤΗΣ ΕΠΙΤΡΟΠΉΣ
της 25ης Ιανουαρίου 2013
για την τροποποίηση των παραρτημάτων I και V του κανονισμού (ΕΚ) αριθ. 689/2008 του Ευρωπαϊκού Κοινοβουλίου και του Συμβουλίου σχετικά με τις εξαγωγές και εισαγωγές επικίνδυνων χημικών προϊόντων
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 689/2008 του Ευρωπαϊκού Κοινοβουλίου και του Συμβουλίου, της 17ης Ιουνίου 2008, σχετικά με τις εξαγωγές και εισαγωγές επικίνδυνων χημικών προϊόντων (1), και ιδίως το άρθρο 22 παράγραφος 4,
Εκτιμώντας τα ακόλουθα:
(1)
Με τον κανονισμό (ΕΚ) αριθ. 689/2008 τέθηκε σε εφαρμογή η σύμβαση του Ρότερνταμ σχετικά με τη διαδικασία συναίνεσης μετά από ενημέρωση («διαδικασία ΣΜΕ») όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο, η οποία υπεγράφη στις 11 Σεπτεμβρίου 1998 και εγκρίθηκε, εξ ονόματος της Κοινότητας, με την απόφαση 2003/106/ΕΚ του Συμβουλίου (2).
(2)
Είναι σκόπιμο να συνεκτιμηθούν τα κανονιστικά μέτρα που έχουν ληφθεί για ορισμένες χημικές ουσίες δυνάμει του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών του Συμβουλίου 79/117/ΕΟΚ και 91/414/ΕΟΚ (3), της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (4), και του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH), για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (5).
(3)
Πρέπει επίσης να συνεκτιμηθούν αποφάσεις που έχουν ληφθεί για ορισμένα χημικά προϊόντα δυνάμει της σύμβασης της Στοκχόλμης σχετικά με τους έμμονους οργανικούς ρύπους («σύμβαση της Στοκχόλμης»), που υπεγράφη στις 22 Μαΐου 2001 και εγκρίθηκε, εξ ονόματος της Κοινότητας, με την απόφαση 2006/507/ΕΚ του Συμβουλίου (6), καθώς και τα επακόλουθα κανονιστικά μέτρα που θεσπίστηκαν για τα εν λόγω χημικά προϊόντα σύμφωνα με τον κανονισμό (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τους έμμονους οργανικούς ρύπους και την τροποποίηση της οδηγίας 79/117/ΕΟΚ (7).
(4)
Οι ουσίες acetochlor, asulam, chloropicrin και propargite δεν εγκρίθηκαν ως δραστικές ουσίες δυνάμει του κανονισμού (ΕΚ) αριθ. 1107/2009, με αποτέλεσμα να απαγορεύεται η χρήση τους σε φυτοφάρμακα και, ως εκ τούτου, να επιβάλλεται να προστεθούν οι εν λόγω δραστικές ουσίες στους καταλόγους χημικών προϊόντων που περιλαμβάνονται στον κανονισμό (ΕΚ) αριθ. 689/2008, παράρτημα I, μέρη 1 και 2. Η προσθήκη των ουσιών acetochlor, asulam, chloropicrin και propargite στο παράρτημα I είχε ανασταλεί λόγω νέας αίτησης για καταχώριση στο παράρτημα I της οδηγίας 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (8), που υποβλήθηκε σύμφωνα με το άρθρο 13 του κανονισμού (ΕΚ) αριθ. 33/2008 της Επιτροπής, της 17ης Ιανουαρίου 2008, για τη θέσπιση λεπτομερών κανόνων εφαρμογής της οδηγίας 91/414/ΕΟΚ του Συμβουλίου όσον αφορά την καθιέρωση συνήθους και ταχείας διαδικασίας εκτίμησης των δραστικών ουσιών που συμπεριλαμβάνονταν στο πρόγραμμα εργασίας το οποίο αναφέρεται στο άρθρο 8 παράγραφος 2 της εν λόγω οδηγίας, αλλά δεν έχουν περιληφθεί στο παράρτημα I (9). Σε συνέχεια της νέας αυτής αίτησης, αποφασίστηκε και πάλι να μην εγκριθούν οι ουσίες acetochlor, asulam, chloropicrin και propargite ως δραστικές ουσίες δυνάμει του κανονισμού (ΕΚ) αριθ. 1107/2009, με αποτέλεσμα να εξακολουθεί να απαγορεύεται η χρήση των acetochlor, asulam, chloropicrin και propargite σε φυτοφάρμακα και να εκλείψει ο λόγος αναστολής της προσθήκης στο παράρτημα I. Επομένως, οι ουσίες acetochlor, asulam, chloropicrin και propargite θα πρέπει να προστεθούν στους καταλόγους χημικών προϊόντων που περιλαμβάνονται στο παράρτημα I μέρη 1 και 2 του κανονισμού (ΕΚ) αριθ. 689/2008.
(5)
Η ουσία flufenoxuron δεν έχει εγκριθεί ως δραστική ουσία δυνάμει του κανονισμού (ΕΚ) αριθ. 1107/2009 και η ουσία flufenoxuron δεν έχει συμπεριληφθεί ως δραστική ουσία στο παράρτημα I, ΙΑ ή ΙΒ της οδηγίας 98/8/ΕΚ για τον τύπο προϊόντος 18, με αποτέλεσμα η χρήση της flufenoxuron σε φυτοφάρμακα να υπόκειται σε αυστηρούς περιορισμούς και, ως εκ τούτου, θα πρέπει να προστεθούν στους καταλόγους των χημικών προϊόντων που περιέχονται στα μέρη 1 και 2 του παραρτήματος I του κανονισμού (ΕΚ) αριθ. 689/2008, επειδή σχεδόν όλες οι χρήσεις απαγορεύονται, παρά το γεγονός ότι η flufenoxuron έχει συμπεριληφθεί στο παράρτημα I της οδηγίας 98/8/ΕΚ για τον τύπο προϊόντος 8 και μπορεί επομένως να εγκριθεί από τα κράτη μέλη για χρήση σε συντηρητικά ξύλου που υπόκεινται σε ειδικούς όρους. Η προσθήκη της flufenoxuron στο παράρτημα I είχε ανασταλεί λόγω νέας αίτησης για καταχώριση στο παράρτημα I της οδηγίας 91/414/ΕΟΚ, που υπεβλήθη σύμφωνα με το άρθρο 13 του κανονισμού (ΕΚ) αριθ. 33/2008. Η νέα αίτηση οδήγησε και πάλι στην απόφαση να μην εγκριθεί η flufenoxuron ως δραστική ουσία δυνάμει του κανονισμού (ΕΚ) αριθ. 1107/2009, με την έννοια ότι εξέλιπε ο λόγος αναστολής της προσθήκης στο παράρτημα I. Κατόπιν τούτου, η ουσία flufenoxuron θα πρέπει να προστεθεί στους καταλόγους χημικών προϊόντων που περιλαμβάνονται στο παράρτημα I μέρη 1 και 2 του κανονισμού (ΕΚ) αριθ. 689/2008.
(6)
H ουσία naled δεν συμπεριελήφθη ως δραστική ουσία στο παράρτημα I, IA ή IB της οδηγίας 98/8/ΕΚ, ούτε συμπεριελήφθη ως δραστική ουσία στο παράρτημα I της οδηγίας 91/414/ΕΟΚ, με αποτέλεσμα να απαγορεύεται η χρήση της naled σε φυτοφάρμακα και, ως εκ τούτου, να επιβάλλεται να προστεθεί στους καταλόγους χημικών προϊόντων που περιλαμβάνονται στο παράρτημα I, μέρη 1 και 2 του κανονισμού (ΕΚ) αριθ. 689/2008.
(7)
Οι ουσίες 2-naphthyloxyacetic acid, diphenylamine και propanil δεν συμπεριελήφθησαν ως δραστικές ουσίες δυνάμει του κανονισμού (ΕΚ) αριθ. 1107/2009, με αποτέλεσμα να απαγορεύεται η χρήση των 2-naphthyloxyacetic acid, diphenylamine και propanil σε φυτοφάρμακα και, ως εκ τούτου, να επιβάλλεται να προστεθούν οι εν λόγω ουσίες στους καταλόγους χημικών προϊόντων που περιλαμβάνονται στον κανονισμό (ΕΚ) αριθ. 689/2008, παράρτημα I, μέρη 1 και 2. Η προσθήκη των 2-naphthyloxyacetic acid, diphenylamine και propanil στο παράρτημα I μέρος 2 είχε ανασταλεί λόγω νέας αίτησης για καταχώριση στο παράρτημα I της οδηγίας 91/414/ΕΟΚ, που υπεβλήθη σύμφωνα με το άρθρο 13 του κανονισμού (ΕΚ) αριθ. 33/2008. Σε συνέχεια της νέας αυτής αίτησης αποφασίστηκε και πάλι να μη συμπεριληφθούν οι ουσίες 2-naphthyloxyacetic acid, diphenylamine και propanil ως δραστικές ουσίες στο παράρτημα I της οδηγίας 91/414/ΕΟΚ, με αποτέλεσμα, αφενός, να συνεχιστεί η απαγόρευση της χρήσης των 2-naphthyloxyacetic acid, diphenylamine και propanil σε φυτοφάρμακα και, αφετέρου, να εκλείψει ο λόγος αναστολής της προσθήκης στο παράρτημα I μέρος 2. Κατόπιν τούτου, οι ουσίες 2-naphthyloxyacetic acid, diphenylamine και propanil θα πρέπει να προστεθούν στον κατάλογο χημικών προϊόντων που περιλαμβάνεται στο παράρτημα I μέρος 2 του κανονισμού (ΕΚ) αριθ. 689/2008.
(8)
Η διάσκεψη των συμβαλλόμενων μερών της σύμβασης του Ρότερνταμ αποφάσισε στην πέμπτη σύνοδό της, τον Ιούνιο του 2011, να συμπεριλάβει τις ουσίες alachlor, aldicarb και endosulfan στο παράρτημα III της εν λόγω σύμβασης, με αποτέλεσμα οι alachlor, aldicarb και endosulfan να υπόκεινται πλέον στη διαδικασία ΣΜΕ βάσει της σύμβασης και, ως εκ τούτου, να διαγραφούν από τον κατάλογο χημικών προϊόντων ο οποίος περιλαμβάνεται στο μέρος 2 και να προστεθούν στον κατάλογο χημικών προϊόντων ο οποίος περιλαμβάνεται στο μέρος 3 του παραρτήματος I του κανονισμού (ΕΚ) αριθ. 689/2008.
(9)
Η ουσία dichlorvos δεν συμπεριελήφθη ως δραστική ουσία στο παράρτημα I, ΙΑ ή ΙΒ της οδηγίας 98/8/ΕΚ και η dichlorvos δεν συμπεριελήφθη ως δραστική ουσία στο παράρτημα I της οδηγίας 91/414/ΕΟΚ, με αποτέλεσμα να απαγορευθεί η χρήση της σε φυτοφάρμακα. Δεδομένου ότι η ουσία dichlorvos περιλαμβάνεται ήδη στους καταλόγους των χημικών ουσιών που περιέχονται στα μέρη 1 και 2 του παραρτήματος I του κανονισμού (ΕΚ) αριθ. 689/2008, οι καταχωρίσεις αυτές θα πρέπει να τροποποιηθούν για να αντικατοπτρίζουν την πλέον πρόσφατη νομοθετική εξέλιξη.
(10)
Οι ουσίες bifenthrin και metam έχουν εγκριθεί ως δραστικές ουσίες δυνάμει του κανονισμού (ΕΚ) αριθ. 1107/2009, με αποτέλεσμα χρήση των bifenthrin και metam να μην απαγορεύεται πλέον σε φυτοφάρμακα. Κατά συνέπεια, οι δραστικές ουσίες bifenthrin και metam πρέπει να διαγραφούν από το παράρτημα I μέρος 1 του κανονισμού (ΕΚ) αριθ. 689/2008.
(11)
Η ουσία κυαναμίδιο πρέπει να διαγραφεί από το μέρος 2 του παραρτήματος I του κανονισμού (ΕΚ) αριθ. 689/2008, δεδομένου ότι υποβλήθηκαν στοιχεία από τα οποία προκύπτει ότι η απαγόρευση στην υποκατηγορία «φυτοφάρμακο στην ομάδα των φυτοπροστατευτικών προϊόντων» δεν αποτελεί αυστηρό περιορισμό της χρήσης της ουσίας στο επίπεδο της κατηγορίας «φυτοφαρμάκων», λόγω του ότι είναι σημαντικές οι χρήσεις του κυαναμιδίου ως βιοκτόνου. Το κυαναμίδιο έχει προσδιοριστεί και γνωστοποιηθεί για αξιολόγηση βάσει της οδηγίας 98/8/ΕΚ. Τα βιοκτόνα που περιέχουν κυαναμίδιο μπορεί να εξακολουθήσει να επιτρέπονται από τα κράτη μέλη σύμφωνα με τους εθνικούς κανόνες, έως ότου ληφθεί απόφαση δυνάμει της εν λόγω οδηγίας.
(12)
Ο κανονισμός (ΕΚ) αριθ. 850/2004, όπως τροποποιήθηκε με τον κανονισμό (ΕΕ) αριθ. 519/2012 της Επιτροπής (10), εφαρμόζει την απόφαση που ελήφθη σύμφωνα με τη σύμβαση της Στοκχόλμης να καταχωρισθεί η endosulfan στο μέρος 1 του παραρτήματος Α της σύμβασης της Στοκχόλμης, προσθέτοντας την εν λόγω χημική ουσία στο μέρος Α του παραρτήματος I του κανονισμού (ΕΚ) αριθ. 850/2004. Κατόπιν τούτου, επιβάλλεται να προστεθεί η ουσία αυτή στο παράρτημα V μέρος 1 του κανονισμού (ΕΚ) αριθ. 689/2008.
(13)
Επομένως, ο κανονισμός (ΕΚ) αριθ. 689/2008 θα πρέπει να τροποποιηθεί αναλόγως.
(14)
Θα πρέπει να μετατεθεί η εφαρμογή του παρόντος κανονισμού προκειμένου να δοθεί επαρκής χρόνος στη βιομηχανία να λάβει τα μέτρα που είναι αναγκαία για τη συμμόρφωση με τον παρόντα κανονισμό και στα κράτη μέλη να λάβουν τα αναγκαία μέτρα για την εφαρμογή του παρόντος κανονισμού.
(15)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 133 του κανονισμού (ΕΚ) αριθ. 1907/2006,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 689/2008 τροποποιείται ως εξής:
1)
Το παράρτημα I τροποποιείται σύμφωνα με το παράρτημα I του παρόντος κανονισμού.
2)
Το παράρτημα V τροποποιείται σύμφωνα με το παράρτημα II του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Απριλίου 2013.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Ιανουαρίου 2013.

Labels: 3
20
1
6